**Ministru kabineta noteikumu projekts „** **Biodrošības pasākumu kopuma noteikumi medībās”**

**sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu mērķis ir noteikt patlaban nozīmīgo biodrošības pasākumu kopumu mežacūku medībās un darbībām ar tādām dzīvnieku sugām un populācijām kā mežacūkas (*Sus scrofa*), lai ierobežotu tādas infekcijas slimības kā Āfrikas cūku mēris (turpmāk – ĀCM) izplatīšanos un novērstu slimības ierosinātāja nokļūšanu no mežacūkām uz mājas cūkām.  |
| **I. Tiesību akta projekta izstrādes nepieciešamība** |
| 1. | Pamatojums | Veterinārmedicīnas likuma 25. panta 19.punkts |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Veterinārmedicīnas likuma 25. panta 19.punkts pilnvaro Ministru kabinetu noteikt tās dzīvnieku sugas, kategorijas un populācijas, kurām piemērojams biodrošības pasākumu kopums, kā arī prasības biodrošības pasākumu izstrādei dzīvnieku turēšanas vietās. Ministru kabineta 2015. gada 9. jūnija noteikumi Nr.291 „Noteikumi par biodrošības pasākumu kopumu dzīvnieku turēšanas vietām” nosaka prasības biodrošības pasākumu izstrādei mājputnu, vēršu apakšdzimtas dzīvnieku, cūku, aitu un kazu turēšanas vietās. Biodrošības pasākumu kopums attiecībā uz darbībām ar nomedītiem savvaļas (meža) dzīvniekiem vēl nav noteikts.2017. gada 8. jūnija Augu, dzīvnieku, pārtikas un barības Pastāvīgās komitejas sanāksmē tika izskatīts Eiropas Komisijas dokuments SANTE/7113/2015 Rev. 7 „ES austrumu daļas Āfrikas cūku mēra stratēģija” (turpmāk – dokuments SANTE/7113/2015) <https://ec.europa.eu/food/sites/food/files/animals/docs/ad_control-measures_asf_wrk-doc-sante-2015-7113.pdf> un nobalsots par to. Dokumenta SANTE/7113/2015 ievadā norādīts, ka ĀCM stratēģija Eiropas Savienībā ir izstrādāta ar mērķi izveidot saskaņotus pasākumus, reaģējot uz epidemioloģisko situāciju attiecībā uz ĀCM. ĀCM stratēģijā ir noteiktas arī minimālās bioloģiskās drošības (biodrošības) prasības, kas būtu attiecināmas uz medījumiem un medniekiem. Eiropas Komisija savā tīmekļa vietnē <https://ec.europa.eu/food/animals/animal-diseases/control-measures/asf_en> ir norādījusi, ka šo vadlīniju pamatā ir Komisijas 2003. gada 26. maija Lēmums, ar ko apstiprina Āfrikas cūku mēra diagnostikas rokasgrāmatu pielikuma IV nodaļas H daļu, Eiropas Pārtikas nekaitīguma iestādes (turpmāk – *EFSA*) ekspertu atzinumu par klasiskā cūku mēra kontroli un izskaušanu mežacūkām un *EFSA* ekspertu atzinumu par ĀCM. Lai dokumentā SANTE/7113/2015 noteiktās minimālās biodrošības prasības varētu piemērot attiecībā uz medījumiem un medniekiem Latvijā, tās būtu jāiekļauj Ministru kabineta noteikumos. Norvēģijā kopš 2016. gada 15. marta ir konstatēti vairāki saslimšanas gadījumi ar hroniskās novājēšanas slimību (turpmāk – HNS) savvaļas un ierobežotās platībās audzētiem briežu dzimtas dzīvniekiem (10 savvaļas ziemeļbriežiem, trim aļņiem un vienam staltbriedim). Ņemot vērā savvaļas un ierobežotās platībās audzētu briežu dzimtas dzīvnieku HNS turpmākas izplatības un uzliesmojuma risku, *EFSA* 2017. gada 18. janvārī oficiālajā žurnālā ir publicējusi zinātnisko atzinumu „Hroniskā novājēšanas slimība (HNS) briežu dzimtas dzīvniekiem” <https://www.efsa.europa.eu/en/efsajournal/pub/4667>, kurā minēti pasākumi, kā mazināt HNS risku dzīvniekiem, tostarp medījamiem briežu dzimtas dzīvniekiem, piemēram, informatīvo kampaņu īstenošana, lai izglītotu medniekus par slimību un tās riska faktoriem, kā arī atbilstošu dzīvnieku izcelsmes blakusproduktu un atkritumu likvidēšanas metodes. *EFSA* Dzīvnieku veselības un labturības ekspertu grupa 2016. gada 20. decembrī publicēja paziņojumu “Steidzama prasība saistībā ar putnu gripu” <http://onlinelibrary.wiley.com/doi/10.2903/j.efsa.2016.4687/epdf>, kurā norādīts, ka stingri īstenoti biodrošības un riska mazināšanas pasākumi ir svarīgākais līdzeklis, lai nepieļautu putnu gripas vīrusa tiešu vai netiešu pārnešanu no savvaļas putniem uz putnu novietnēm un saimniecībām, kurās ir mājputni un nebrīvē turēti putni, kā arī jāsamazina cilvēka (mednieku) saskares risks ar potenciāli inficētiem medījamiem savvaļas putniem un saskari ar mājputniem. Savukārt Kopienas references laboratorijas 2018. gad**a** ziņojumā par putnu gripas izplatību ES dalībvalstīs <https://science.vla.gov.uk/flu-lab-net/docs/outbreak-hpai-h5n8-feb18.pdf> ir konstatēts, ka putnu gripa Eiropas Savienības dalībvalstīs 2018. gada sākumā (konkrēti līdz 2018. gada 30. janvārim plkst. 10.00) nav izplatīta tādā apmērā, kas radītu draudus un nepieciešamību noteikt stingrākus nosacījumus un ierobežojumus.Patlaban Latvijā nav konstatēti dzīvnieku saslimšanas gadījumi ar HNS un putnu gripu, tomēr, situācijai mainoties, būs nepieciešams noteikt biodrošības pasākumu kopumu arī tādu medījamo dzīvnieku populācijā kā briežu dzimtas dzīvnieki (piemēram, staltbriedis, alnis, stirna un dambriedis) un savvaļas putni, un ir paredzēts, ka nākotnē šīs savvaļas medījamo dzīvnieku sugas tiks iekļautas noteikumos par biodrošības pasākumu kopumu medībās.Ņemot vērā minēto, ir izstrādāti Ministru kabineta noteikumi „Biodrošības pasākumu kopuma noteikumi medībās” (turpmāk – noteikumu projekts), kas nosaka:1) vispārīgās biodrošības prasības medībās un darbībās ar nomedītajām mežacūkām (*Sus scrofa*);2) papildu biodrošības prasības darbībās ar nomedītajām mežacūkām (*Sus scrofa*) tajās teritorijās, kurās noteikti dzīvnieku infekcijas slimības ierobežojumi.Noteikumu projektā ir noteikts, ka krūšu un vēdera dobuma orgānu izņemšanas laikā un medījuma apstrādes laikā izmanto šim procesam paredzētu aizsargapģērbu. Aizsargapģērbs ir priekšauts, kas var būt gan vienu reizi, gan vairākkārt lietojams un kas aizstāj, nosedz vai pasargā personisko apģērbu. Aizsargapģērbs ir nepieciešams, lai aizsargātu no iespējamā bioloģiskā riska vai no infekcijas ierosinātāja pārneses no apģērba uz mežacūkas liemeni, gaļu un subproduktiem (pārtikas higiēna). Noteikumu projektā ir noteikts, ka to dzīvnieku izcelsmes blakusproduktu uzglabāšanai, kuri nav paredzēti cilvēku patēriņam,izmanto aprīkojumu, kam jāatbilst noteikumu projektā noteiktām prasībām. Aprīkojums nav būve. Noteikumu projektā ir noteikts, ka virsmas, kas bijušas tiešā saskarē ar medījumu, tīra, mazgā un dezinficē ar dezinfekcijas līdzekļiem, kas atbilst normatīvajos aktos par prasībām attiecībā uz darbībām ar biocīdiem noteiktajam. Saskaņā ar Eiropas Parlamenta un Padomes 2012. gada 22. maija Regulas (ES) Nr. 528/2012 par biocīdu piedāvāšanu tirgū un lietošanu 5.pielikumā noteikto dezinfekcijas līdzeklis ir 1. pamatgrupas biocīdu veids. |
| 3. | Projekta izstrādē iesaistītās institūcijas un publiskas personas kapitālsabiedrības | Pārtikas un veterinārais dienests un Valsts meža dienests |
| 4. | Cita informācija | Nav  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekta tiesiskais regulējums attieksies uz Pārtikas un veterināro dienestu, Valsts meža dienestu, medniekiem un medību vadītājiem. Latvijā 2018. gada 1. janvārī bija aptuveni 23 500 mednieku, 1550 medību kolektīvu un 2500 medību iecirkņu (daudzums pastāvīgi mainās). |
| 2. | Tiesiskā regulējuma ietekme uz tautsaimniecību un administratīvo slogu | Regulējums tieši un būtiski neietekmē uzņēmējdarbības vidi – mazos un vidējos uzņēmumus, mikrouzņēmumus un jaunveidotus uzņēmumus, ne arī konkurenci medību jomā, vidi un nevalstisko organizāciju darbību, tāpēc uz šīm jomām tas nav attiecināms. Savukārt veselības jomu regulējums ietekmē tieši, pozitīvi un būtiski, palielinot biodrošību valstī kopumā. Noteikumu projektā ietvertais tiesiskais regulējums ir tikai viens no pasākumiem, lai ierobežotu ĀCM izplatīšanos un novērstu slimības ierosinātāja nokļūšanu no mežacūkām uz mājas cūkām. Pārtikas un veterinārais dienests un Valsts meža dienests veiks kontroles par esošā budžeta līdzekļiem. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Noteikumu projekts paredz prasību pēc medībām mazgāt un dezinficēt ar dezinfekcijas līdzekļiem medībās izmantotos apavus, kā arī teritorijās, kurās noteikti dzīvnieku infekcijas slimības ierobežojumi, pēc krūšu un vēdera dobuma orgānu izņemšanas un medījuma apstrādes apavus, aizsargapģērbu un apstrādes vietu pēc katras lietošanas reizes tīrīt, mazgāt un dezinficēt ar dezinfekcijas līdzekļiem.Vidēji viena litra dezinfekcijas līdzekļa izmaksas ir 10 EUR (pret slimības ierosinātāju efektīva dezinfekcijas šķīduma pagatavošanai tas jāatšķaida ar ūdeni koncentrācijā 1:100, 1 m2 virsmai nepieciešams līdz 300 ml šķīduma); sagatavojot 5 litru darba šķīdumu vienai reizei, dezinfekcijas līdzekļa izmaksas ir 0,50 EUR. Latvijā ir aptuveni 1550 medību kolektīvu. Atbilstības izmaksas prasības izpildei: 1550 \* 0,50 EUR \* 52 nedēļas nogales = 3900 EUR.Tā kā medības galvenokārt organizē medību kolektīvi vai medību klubos esošie mednieki (un tās parasti ir dzinējmedības), tad faktiskās atbilstības izmaksas paredzamas mazākas.Noteikumu projekts paredz prasību krūšu un vēdera dobuma orgānu izņemšanas un medījuma apstrādes laikā izmantot aizsargapģērbu, kas var būt gan vairākkārt, gan vienu reizi izmantojams. Vidēji viena priekšauta (vienreiz izmantojama) izmaksas ir 1,60 EUR, bet vairākkārt lietojama priekšauta izmaksas ir 20 EUR. Atbilstības izmaksas prasības izpildei: vienu reizi izmantojamam aizsargapģērbam 1550 \* 1,6 EUR \* 5 gab.\* 16 nedēļas nogales = 198 400 EUR, bet vairākkārt izmantojamam aizsargapģērbam 1550 \* 20 EUR \* 5 gab. = 155 000 EUR.Tā kā medības galvenokārt organizē medību kolektīvi vai medību klubos esošie mednieki (mežacūku dzinējmedības ir atļautas no 1. oktobra līdz 31. janvārim), tad faktiskās atbilstības izmaksas paredzamas mazākas. |
| 5. | Cita informācija | Nav. |

|  |
| --- |
|  **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar. |

|  |
| --- |
|  **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| 1. | Saistības pret Eiropas Savienību | Eiropas Parlamenta un Padomes 2004. gada 29. aprīļa Regula (EK) Nr. 853/2004, ar ko nosaka īpašus higiēnas noteikumus attiecībā uz dzīvnieku izcelsmes pārtiku (turpmāk – Regula 853/2004);Eiropas Parlamenta un Padomes 2009. gada 21. oktobra Regula (EK) Nr. 1069/2009, ar ko nosaka veselības aizsardzības noteikumus attiecībā uz dzīvnieku izcelsmes blakusproduktiem un atvasinātajiem produktiem, kuri nav paredzēti cilvēku patēriņam, un ar ko atceļ Regulu (EK) Nr. 1774/2002 (turpmāk – Regula 1069/2009) |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |
| **1.tabula****Tiesību akta projekta atbilstība ES tiesību aktiem** |
| Attiecīgā ES tiesību akta datums, numurs un nosaukums | Regula 853/2004;Regula 1069/2009 |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji.Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā.Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības.Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu.Norāda iespējamās alternatīvas (t.sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Regula Nr. 853/2004 (viss teksts) | 6.1. apakšpunkts | ES tiesību akta vienība tiek ieviesta pilnībā. Atbilst Regulā Nr.853/2004 noteiktajām prasībām. | Attiecīgais noteikumu projekta punkts neparedz stingrākas prasības kā ES tiesību aktā. Cilvēku un dzīvnieku veselības, dzīvības un apkārtējās vides piesārņojuma apdraudējuma un jebkuru patogēnu un kaitīgo vielu izkliedes riska novēršana. |
| Regula Nr. 1069/2009 (viss teksts) | 9.punkts  | ES tiesību akta vienība tiek ieviesta pilnībā. Atbilst Regulā Nr.1069/2009 noteiktajām prasībām. | Attiecīgais noteikumu projekta punkts neparedz stingrākas prasības kā ES tiesību aktā.Cilvēku un dzīvnieku veselības, dzīvības un apkārtējās vides piesārņojuma apdraudējuma un jebkuru patogēnu un kaitīgo vielu izkliedes riska novēršana. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas. Kādēļ? | Projekts šo jomu neskar. |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. |
| Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekts pirms izsludināšanas Valsts sekretāru sanāksmē 2018. gada 6. janvārī tika ievietots Zemkopības ministrijas tīmekļa vietnē [www.zm.gov.lv](http://www.zm.gov.lv).  |
| 2. | Sabiedrības līdzdalība projekta izstrādē | Noteikumu projekta izstrādē piedalījās biedrību „Latvijas Mednieku asociācija” un „Latvijas Mednieku savienība” pārstāvji. Noteikumu projekts elektroniski tika nosūtīts saskaņošanai biedrībām „Lauksaimnieku organizāciju sadarbības padome”, “Zemnieku Saeima”, „Latvijas Mednieku asociācija” un „Latvijas Mednieku savienība”. Noteikumu projekts 2018. gada 25. janvārī Zemkopības ministrijā tika apspriests ar biedrību „Zemnieku saeima”, „Lauksaimnieku organizāciju sadarbības padome”, “Zemnieku Saeima” un „Latvijas Mednieku asociācija” pārstāvjiem.Sabiedrībai bija iespēja iepazīties ar noteikumu projektu Zemkopības ministrijas tīmekļa vietnē [www.zm.gov.lv](http://www.zm.gov.lv) un rakstiski paust viedokli. |
| 3. | Sabiedrības līdzdalības rezultāti | Noteikuma projekts ir saskaņots ar biedrībām „Lauksaimnieku organizāciju sadarbības padome”, “Zemnieku Saeima”, “Latvijas Olu ražotāju asociācija”, „Latvijas Mednieku asociācija” un „Latvijas Mednieku savienība”, un tās atbalsta tā tālāko virzību. Par tīmekļa vietnē [www.zm.gov.lv](http://www.zm.gov.lv) ievietoto noteikumu projektu iebildumi un priekšlikumi no sabiedrības netika saņemti. |
| 4. | Cita informācija | Nav. |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Pārtikas un veterinārais dienests un Valsts meža dienests |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošo institūciju likvidācija vai reorganizācija, to ietekme uz institūcijas cilvēkresursiem | Projekts šo jomu neskar. |
| 3. | Cita informācija | Nav.  |

Zemkopības ministrs Jānis Dūklavs

Zemkopības ministrijas valsts sekretāre Dace Lucaua

Tora 67027620

Aija.tora@zm.gov.lv